**R O M Â N I A** (nu produce efecte juridice)\*

**JUDEȚUL MUREȘ**

**MUNICIPIUL TÂRGU MUREȘ PRIMAR**

**Administrația Domeniului Public Soós Zoltán**

**Nr. 52473/10297/04.08.2023**

**R E F E R A T D E A P R O B A R E**

**privind darea în folosință gratuită, prin contract de comodat, a imobilului teren în suprafață de 1293 mp și a construcției C1 aparținând domeniului privat al Municipiului Târgu Mureș, identificat în C.F. nr. 140110 Târgu Mureș, situat pe str. Pavel Chinezu nr. 10, către Parohia Ortodoxă Română Târgu Mureș IX**

Prin adresele cu nr. 24/28.07.2023, nr. 25/28.07.2023 și nr. 26/28.07.2023, înregistrate la S.P.A.D.P. sub nr. 50681/9936/31.07.2023, 50682/9937/31.07.2023 și nr. 50683/9938/31.07.2023, respectiv, Parohia Ortodoxă Română Târgu Mureș IX solicită atribuirea unui drept de folosință gratuită asupra imobilului teren și construcții înscris în C.F. nr. 140110 Târgu Mureș, având suprafața de 1293 m2, în vederea edificării unui locaș de cult pe perioada existenței construcției.

Baza legală invocată de petiționară o constituie art. 874, alin. (1) din Codul Civil, coroborat cu art. 8, alin. (1) din Legea nr. 489/2006 privind libertatea religioasă și regimul general al cultelor, respectiv art. 41, alin. (1) din Hotărârea Guvernului nr. 53/2008 privind recunoașterea Statutului pentru organizarea și funcționarea Bisericii Ortodoxe Române.

Potrivit art. 874, alin. (1) din Codul Civil, *”Dreptul de folosinţă asupra bunurilor* ***proprietate publică*** *se acordă, cu titlu gratuit,* ***pe termen limitat****, în favoarea instituţiilor de utilitate publică”*. Art. 8, alin. (1) din Legea nr. 489/2006 conferă calitatea de persoană juridică cultelor recunoscute în România, printre care se numără și Biserica Ortodoxă Română, în virtutea art. 41, alin. (1) din H.G. nr. 53/2008.

Imobilul în privința căruia se solicită acordarea folosinței gratuite, înscris în C.F. nr. 140110 Târgu Mureș, se află însă în **domeniul privat al Municipiului Târgu Mureș**, după cum se poate constata din simpla analiză a extrasului de carte funciară. Ca atare, prevederile art. 874, alin. (1) nu pot fi aplicate decât cu schimbarea regimului juridic al terenului.

Cu toate acestea, în materia normelor de drept administrativ, O.U.G. nr. 57/2019 reglementează posibilitatea acordării unui drept de folosință gratuită a bunurilor proprietate privată la articolul 108, lit. d), potrivit căreia *Consiliile locale [...] hotărăsc, în condițiile prevăzute în partea a V-a a prezentului cod, ca* ***bunurile ce aparțin domeniului public*** *sau* ***privat*** *[...] să fie [...]d)* ***date în folosință gratuită instituțiilor de utilitate publică***. Condițiile la care se face referire în norma mai sus citată se regăsesc la art. 362, alin. (2) din Cod, potrivit căruia ”***Bunurile proprietate privată a unităţilor administrativ-teritoriale pot fi date în folosinţă gratuită****, pe termen limitat, după caz,* ***persoanelor juridice*** *fără scop lucrativ, care desfăşoară activitate de binefacere sau* ***de******utilitate publică****, ori serviciilor publice.”*

În considerarea normelor mai sus arătate, opinăm că acordarea unei folosințe gratuite a terenului ar trebui să se înfăptuiască în temeiul prevederilor în materie ale Codului Administrativ, și nu în lumina art. 874, alin. (1) din Codul Civil.

În petiție, parohia justifică necesitatea întemeierii unei biserici citând o *amplă analiză*, în urma căreia *s-a ajuns la concluzia că o biserică este benefică și necesară pentru liniștea duhovnicească a credincioșilor* din zonă.

***Având în vedere cele expuse, supunem aprobării Consiliului Local proiectul de hotărâre alăturat.***

**Aviz favorabil al Administrației Domeniului Public**

Director ADP

ing. Moldovan Florian

Șef Serviciu Juridic și Avize A.D.P.,

C.j. Codarcea Roxana

Întocmit,

C.j. Tudor Făgărășan

**\*Actele administrative sunt hotărârile de Consiliu Local care intră în vigoare și produc efecte juridice după îndeplinirea condițiilor prevăzute de art. 129 și art. 139 din O.U.G. nr. 57/2019 privind Codul Administrativ**

**ROMÂNIA**

**JUDEȚUL MUREȘ**

**CONSILIUL LOCAL MUNICIPAL TÂRGU MUREȘ**

**Proiect**

(nu produce efecte juridice)\*

**PRIMAR**

**Soós Zoltán**

**H O T Ă R Â R E A nr. \_\_\_\_\_\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_2023**

**privind darea în folosință gratuită, prin contract de comodat, a imobilului teren în suprafață de 1293 mp și a construcției C1 aparținând domeniului privat al Municipiului Târgu Mureș, identificat în C.F. nr. 140110 Târgu Mureș, situat pe str. Pavel Chinezu nr. 10, către Parohia Ortodoxă Română Târgu Mureș IX**

**Având în vedere:**

a) Referatul de aprobare nr. 42473/10297/04.08.2023 inițiat de Primar prin Serviciul Public Administrația Domeniului Public privind darea în folosință gratuită, prin contract de comodat, a imobilului teren în suprafață de 1293 mp și a construcției C1 aparținând domeniului privat al Municipiului Târgu Mureș, identificat în C.F. nr. 140110 Târgu Mureș, situat pe str. Pavel Chinezu nr. 10, către Parohia Ortodoxă Română Târgu Mureș IX;

b) Raportul Comisiilor de specialitate din cadrul Consiliului local municipal Târgu Mureș,

c) Raportul Direcției Juridice, Contecios Administrativ și Administrație Publică Locală nr.\_\_\_\_\_\_\_\_\_\_\_\_\_\_;

d) Raportul Direcției Economice nr. \_\_\_\_\_\_\_\_\_\_\_\_\_\_\_:

**În conformitate cu prevederile:**

* Art. 8, alin. (1) din Legea nr. 489/2006 privind libertatea religioasă și regimul general al cultelor;
* Art. 41, alin. (1) din Hotărârea Guvernului nr. 53/2008 privind recunoașterea Statutului pentru organizarea și funcționarea Bisericii Ortodoxe Române

**În temeiul** art. 108, lit. d), art. 129, alin. (1) și alin. (2), lit. “c”, alin. (6), lit. b), art. 139, alin. (1), art. 196, alin. (1), lit. a), art. 243, alin. (1), lit. a) și art. 362, alin. (2) din O.U.G. nr. 57/2019 privind Codul Administrativ,

**H o t ă r ă ș t e:**

**Art. 1**. Se aprobă darea în folosință gratuită, prin contract de comodat imobilul teren în suprafață de 1293 mp și construcția C1 aparținând domeniului privat al Municipiului Târgu Mureș, identificat în C.F. nr. 140110 Târgu Mureș, situat pe str. Pavel Chinezu nr. 10, către Parohia Ortodoxă Română Târgu Mureș IX, datele de identificare ale imobilului fiind cuprinse în Anexa I la prezenta hotărâre.

**Art. 2.** Se aprobă ca folosința gratuită a imobilului precizat la articolul 1 să se acorde pe o perioadă de 49 de ani, cu posibilitate de prelungire prin act adițional la contractul de comodat.

**Art. 3.** Folosința gratuită a imobilului își va produce efectele doar ulterior obținerii tuturor avizelor necesare în vederea edificării construcției, în condițiile legislației în vigoare.

**Art. 4.** Se mandatează Primarul Municipiului Târgu Mureș**,** Soós Zoltán, cu semnarea contractului de comodat, în conformitate cu modelul prezentat în Anexa II la prezenta hotărâre.

**Art.** **5.** Cu aducerea la îndeplinire a prevederilor prezentei hotărâri se încredinţează Executivul Municipiului Tg. Mureş prin Direcţia Economică, Serviciul Public Administraţia Domeniului Public şi S.C. Locativ SA.

**Art. 6.** În conformitate cu prevederile art. 252, alin. (1), lit. c) și art. 255 din O.U.G.nr. 57/2019 privind Codul Administrativ, precum și ale art. 3 alin. 1 din Legea 554/2004 Legea contenciosului administrativ, prezenta Hotărâre se înaintează Prefectului județului Mureș pentru exercitarea controlului de legalitate.

**Art. 7.** Prezenta hotărâre se comunică:

* Direcţiei Economice;
* Serviciului Public Administraţia Domeniului Public;
* Parohiei Ortodoxe Române Târgu Mureș IX.

**Viză de legalitate**

**Secretarul General al Municipiului Târgu Mureș**

**BORDI KINGA**

**\*Actele administrative sunt hotărârile de Consiliu local care intră în vigoare şi produc efecte juridice după îndeplinirea condiţiilor prevăzute de art. 129, art. 139 din O.U.G. nr. 57/2019 privind Codul Administrativ**